## El Consell trasllada el suport als regants i exigix al Govern d’Espanya que no repercutisca sobre els usuaris el cost de reparacions en infraestructures hidràuliques essencials

*** L’Advocacia de la Generalitat es personarà com a acusació en el procediment contra Francisco Puig i Juan Enrique Adell, investigats per presumptes delictes d’estafa i falsedat en les subvencions per al foment del valencià
* El Consell ha aprovat obres d’emergència en infraestructures danyades per la dana per més de 3,1 milions d’euros**

La vicepresidenta primera i consellera de Servicis Socials, Igualtat i Vivenda, Susana Camarero, ha traslladat el suport del Consell a les entitats de reg afectades per les riuades del 29 d’octubre, després de la decisió del Govern d’Espanya de repercutir els costos de la reparació de les infraestructures hidràuliques essencials.

Així ho ha manifestat durant la seua intervenció en la roda de premsa després del Ple del Consell en el qual s’ha aprovat una declaració institucional per a sol·licitar al Govern d’Espanya que no repercutisca sobre els usuaris el cost de les obres necessàries en entitats com el Canal Xúquer-Túria o el Canal Principal del Camp del Túria, que donen servici a prop de 50.000 hectàrees de cultiu.

En concret, Camarero ha explicat que el Ministeri per a la Transició Ecològica i el Repte Demogràfic pretén aplicar l’article 114 del text refós de la Llei d’aigües per a traslladar els costos de les reparacions als regants, una mesura que “suposa una pèrdua econòmica per als regants i usuaris d’estes entitats, que agreujarà, encara més, la difícil situació per la qual travessen”.

En este sentit, la consellera ha reiterat el compromís del Consell amb el teixit agrari valencià i amb la recuperació econòmica i social dels municipis afectats per la dana, al mateix temps que ha exigit al Govern central mesures concretes “perquè es decrete la no inclusió dels costos de les reparacions en el cànon i tarifa, per a evitar un major perjuí econòmic als usuaris”.

**Defensa de la legalitat**

D’altra banda, la vicepresidenta ha informat que la Generalitat es personarà com a acusació, seguint el criteri tècnic de l’Advocacia de la Generalitat, en el procediment contra Francisco Puig i Juan Enrique Adell, investigats per presumptes delictes d’estafa i falsedat en les subvencions per al foment del valencià.

“La Generalitat té l’obligació de vetlar per la legalitat i col·laborar en les accions judicials que s’inicien per a investigar actuacions que generen un perjuí econòmic a l’Administració autonòmica”, ha assenyalat la portaveu del Consell, qui ha informat que l’Advocacia té deu dies per a personar-se i exercir les accions previstes en la Llei d’enjudiciament criminal.

**Resposta postdana i reconstrucció**

En sessió extraordinària, el Ple ha aprovat un conjunt d’actuacions d’emergència per a dur a terme obres en infraestructures danyades per la dana. En concret, s’ha incrementat el pressupost per a la reparació de les instal·lacions de sanejament i depuració d’aigües residuals de Requena-San Antonio i Aldeas de la Vega, amb 318.684 euros, el termini d’execució de les quals també s’ha ampliat en tres mesos. A més, s’ha aprovat la contractació d’emergència per a la reconstrucció de guals i un pont a Pedralba, amb un pressupost total de 2,7 milions d’euros. I també s’ha declarat l’emergència per a la demolició del centre d’interpretació, l’oficina i el magatzem del Parc Natural del Túria a Vilamarxant, amb un contracte de 96.668 euros i un termini d’execució de dos mesos. En total, estes mesures suposen una inversió de 3.115.352 euros.

Al respecte, la vicepresidenta ha declarat que “són actuacions essencials per a garantir la seguretat i el benestar dels nostres ciutadans, així com per a la recuperació de les infraestructures afectades per les recents catàstrofes naturals”.

**Altres assumptes**

El Consell també ha aprovat el decret que regula la composició i funcionament del Gabinet Tècnic de Coordinació de les Policies Locals, un òrgan col·legiat, de caràcter tècnic, adscrit a l’Agència Valenciana de Seguretat i Resposta a les Emergències, que fa treballs de documentació, preparació d’informes, assessorament, suport tècnic i altres activitats encomanades per la Comissió de Coordinació de Policies Locals de la Comunitat Valenciana o per la direcció de l’Agència Valenciana de Seguretat i Resposta a les Emergències.

Al respecte, Camarero ha assenyalat que “amb este nou decret s’adapta este òrgan tècnic de coordinació a la nova estructura del Consell, i es millora el seu funcionament”.

Així mateix, el Consell ha aprovat un conveni de col·laboració entre l’IVACE i l’Oficina Espanyola de Patents i Marques per a fomentar la propietat industrial i lluitar contra la falsificació en la Comunitat Valenciana, i el nomenament de Francisco José Soria Calatayud com a director general d’Economia.

El Ple també ha aprovat el conveni amb l’Associació de Clubs de Bàsquet (ACB) per a celebrar la Copa del Rei de Bàsquet a València durant les temporades 2025/26 i 2026/27. Les edicions 90a i 91a d’esta competició es disputaran en febrer de 2026 i 2027, respectivament, amb dates definitives pendents d’aprovació per l’ACB. Per a això, la Generalitat es compromet a destinar fins a 3.896.200 euros en cada edició, segons ha avançat la consellera.

Fecha: 08/04/2025